Ir mvnt der lúhtet als der liehte rubin tv̊t (Mit originalen Lettern)
IR mvnt der lúhtet als der liehte rubin tv̊t·
wan er hat ſich geivnget als der fenix in dem fúre·
er iſt noch heiſſer danne ein ſinder vō der glv̊t·
vn̄ eitet als eins traken kel ſin lachē iſt gehúre·
er geneiſtet als ein fúr ſtein ſnel·
wan ſolt min mv̄t ſin zv̄der ſin bis es die mīne enpfienge·
er bꝛīnet als ein vakel hel·
vn̄ get vf als ein roͤſelin wie wol es mir ergienge·
da dꝛehet vs ein balſem der des hat gewalt·
der wid̾ivnget vn̄ wirt ǒch niemer alt·
ſwem ſi wont mit rehtē trúwē ſteteklichen bi·
dē wahſet niemer grawes har vn̄ wirt ǒch aller ſoꝛgē fri·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse